Cuneiform Tablet EL 246 (Schmidt 2)
Cuneiform tablet, dated to the Old Assyrian Period (ca. 1950-1850 BC).
Genre: testimony
Transliteration:
me-er-ú pu-šu-ke-en₆ a-na sú-in-SIPA iṣ-bu-tù-ni-a-tí-ma um-ma me-er-ú pu-šu-ke-en₆-ma a-na sú-in-SIPA-ma me-er-ú me-tim ni-nu a-bu-ni ṭup-pá-am e-zi-ib-ni-a-tí ša 2 ma-na KÙ.GI i na-ru-qí-šu a-bu-kà i-na a-lim{ki} šu-mì a-bi₄-ni i-lá-pu-tù lu i na-ru-qí-šu šu-mì a-bi₄-ni il₅-pu-ut lu a-bu-ni ša-bu lu ší-be-e tí-šu lu ṭup-pá-am ḫa-ar-ma-am tù-kà-al ri-id-a-ma ṭup-pá-kà du-uk me-er-ú me-tim ni-nu i-na ba-áb mu-a-tí-šu ša a-bi₄-kà ni-kà-sí a-bu-ni ù a-bu-kà i-sí-ú-ma 11 GÚ 40 ma-na URUDU SIG₅ i li-bi₄ a-bi₄-kà a-bu-ni i-dí-i URUDU lu a ṣí-it a-bi₄-ni ša-qú-ul lu a-bu-ni ša-bu lu i li-bi₄-ku-nu a-ḫu-ur me-er-ú me-tim ni-nu pá-tí-ni-a-tí sú-in-SIPA me-er-e pu-šu-ke-en₆ e-pu-ul um-ma sú-in-SIPA-ma a-na me-er-e pu-šu-ke-en₆-ma ṭup-pá-am ḫa-ar-ma-am ša ku-nu-uk a-bi₄-ku-nu ša ki-ma ṭup-pu-um šu-um-šu ša ḫu-bu-ul a-mur-IŠTAR ša i-na É pu-šu-ke-en₆ ša e-li-a-ni sá-ar ṭup-pá-am ú-kà-al a-tù-nu a-na 2 ma-na KÙ.GI ù 11 GÚ 40 ma-na URUDU ma-ṣi-im ta-ar-ta-ag-ma-nim me-ra me-tim a-na-ku ṭup-pu-um šu-um-šu ša a-bi₄-a ša tù-kà-lá-ni dí-na-nim-ma lá-du-uk lá tù-na-ḫa-ni-ma a-na dí-nim lá ta-ša-pá-ra-ni a-na a-wa-tim a-ni-a-tim kà-ru-um kà-ni-iš i-dí-ni-a-tí-ma IGI GÍR ša a-šur ší-bu-tí-ni ni-dí-in IGI en-um-a-šur IGI šu-be-lim IGI {d}en-LÍL-ba-ni